Likumprojekts

**Veselības tūrisma attīstības veicināšanas likums**

**I nodaļa. Vispārīgie noteikumi**

**1.pants. Likumā lietotie termini**

(1) Šajā likumā lietoti Ārstniecības likumā un Tūrisma likumā lietotie termini.

(2) Likumā lietoti arī šādi termini:

1) materiālie aktīvi - tādi aktīvi kā zeme, ēkas, tehnika un iekārtas;

2) nemateriālie aktīvi - aktīvi, kas nav konkretizēti fiziskā vai finanšu formā, piemēram, patenti, licences, zinātība vai cits intelektuālais īpašums;

3) sākotnējie ieguldījumi - ieguldījumi materiālajos un nemateriālajos aktīvos, kas saistīti ar jaunas ārstniecības iestādes izveidi, esošas ārstniecības iestādes saimnieciskās darbības jaudas palielināšanu, ārstniecības iestādes esošās saimnieciskās darbības dažādošanu ar produktiem, kuri iepriekš nav piedāvāti, vai būtiskām pārmaiņām ārstniecības iestādes esošajā kopējā saimnieciskās darbības procesā, un kuri papildus atbilst šādiem nosacījumiem:

a) iegādātie aktīvi ir jauni, izņemot gadījumu, kad tos iegādājas ārstniecības iestāde, kura atbilst Komisijas 2014.gada 17.jūnija regulas (ES) Nr.[651/2014](http://eur-lex.europa.eu/legal-content/LV/TXT/?uri=CELEX%3A32014R0651), ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108.pantu (turpmāk — Komisijas regula Nr.[651/2014](http://eur-lex.europa.eu/legal-content/LV/TXT/?uri=CELEX%3A32014R0651)), I pielikumā noteiktajam mazas vai vidējas kapitālsabiedrības statusam,

b) nemateriālie aktīvi atbilst Komisijas regulas Nr.[651/2014](http://eur-lex.europa.eu/legal-content/LV/TXT/?uri=CELEX%3A32014R0651) 14.panta 8.punktā noteiktajām prasībām,

c) veiktie ieguldījumi pēc to pabeigšanas paliek konkrētajā teritorijā vismaz piecus gadus vai trīs gadus, ja ieguldījumus veic ārstniecības iestāde, kura atbilst Komisijas regulas Nr.[651/2014](http://eur-lex.europa.eu/legal-content/LV/TXT/?uri=CELEX%3A32014R0651) I pielikumā noteiktajam mazas vai vidējas kapitālsabiedrības statusam,

d) aktīvi, kas saistīti ar būtiskām pārmaiņām ārstniecības iestādes esošajā kopējā saimnieciskās darbības procesā, atbilst Komisijas regulas Nr.[651/2014](http://eur-lex.europa.eu/legal-content/LV/TXT/?uri=CELEX%3A32014R0651) 14.panta 7.punktā noteiktajām prasībām;

4) tiešie nodokļi - uzņēmuma ienākuma nodoklis un nekustamā īpašuma nodoklis.

**2.pants. Likuma mērķis**

Likuma mērķis ir veicināt veselības tūrisma attīstību Latvijā, sniedzot valsts atbalstu ieguldījumu veikšanai.

**3.pants. Valsts atbalsta sniegšanas veids un mērķis**

(1) Valsts atbalstu ieguldījumiem veselības tūrisma attīstības veicināšanai sniedz tiešo nodokļu atlaides veidā.

(2) Tiešo nodokļu atlaides piemēro par ārstniecība iestādes veiktajiem sākotnējiem ieguldījumiem.

**4.pants.** **Valsts atbalsta pretendenti**

(1) Tiesības pretendēt uz likumā noteiktajām tiešo nodokļu atlaidēm ir ārstniecības iestādei, kura ir reģistrēta ārstniecības iestāžu reģistrā un kuras plānotā sākotnējo ieguldījumu summa pārsniedz 200 000 *euro*.

(2) Ja ieguldījumu projekta pieteikumu saskaņā ar šī likuma 7.panta pirmo daļu iesniedz atbalsta saņemšanai par sākotnējiem ieguldījumiem, kas saistīti ar jaunas ārstniecības iestādes izveidi, iesniedzot ieguldījumu projekta pieteikumu, kapitālsabiedrība var neatbilst šā panta pirmajā daļā minētajai prasībai, bet kapitālsabiedrībai pēc ieguldījumu projekta īstenošanas pabeigšanas ir jāveic nepieciešamās darbības, lai sešu mēnešu laikā tā tiktu reģistrēta ārstniecības iestāžu reģistrā kā ārstniecības iestāde.

(3) Valsts vai pašvaldības izveidota ārstniecība iestāde, kura sniedz valsts apmaksātos veselības aprūpes pakalpojumus, var pretendēt uz likumā noteiktajām tiešo nodokļu atlaidēm, ja:

1) tā ir izveidojusi veselības tūrisma pakalpojumu sniegšanai atsevišķu struktūrvienību, filiāli vai meitas kapitālsabiedrību;

2) tā nodrošina pareizu finanšu un organizatorisko struktūru atspoguļojumu atsevišķā grāmatvedībā, lai skaidri varētu identificēt:

a) ar dažādām darbībām saistītas izmaksas un ieņēmumus,

b) pilnīgas ziņas par metodēm, pēc kādām izmaksas un ieņēmumi tiek piešķirti vai sadalīti dažādām darbībām.

**5.pants. Atbalstāmās nozares**

(1) Atbalstāmās nozares šā likuma ietvaros ir saimnieciskās darbības veidi, kas noteikti Eiropas Parlamenta un Padomes 2006.gada 20.decembra regulā (EK) Nr. [1893/2006](http://eur-lex.europa.eu/legal-content/en/ALL/?uri=CELEX:32006R1893), ar ko izveido NACE 2.red. saimniecisko darbību statistisko klasifikāciju, kā arī groza Padomes regulu (EEK) Nr. [3037/90](http://eur-lex.europa.eu/legal-content/LV/TXT/?uri=CELEX%3A01990R3037-20080101) un dažas EK regulas par īpašām statistikas jomām (dokuments attiecas uz EEZ) (turpmāk — NACE):

1) NACE I55: Izmitināšana;

2) NACE Q86: Veselības aizsardzība;

3) NACE Q87.1: Aprūpes centru pakalpojumi;

4) NACE R93: Sporta nodarbības, izklaides un atpūtas darbība;

5) NACE S96.04: Fiziskās labsajūtas uzlabošanas pasākumi.

(2) Ārstniecības iestāde, kura darbojas arī citās darbības nozarēs, kuras nav saistītas ar veselības tūrisma veicināšanu, var pretendēt uz šajā likumā noteiktajām tiešo nodokļu atlaidēm, ja tā ieguldījumu projekta īstenošanas laikā un visā tiešo nodokļu atlaižu piemērošanas periodā skaidri nodala ar atbalstāmā ieguldījumu projekta saistīto finanšu plūsmu no citu tās darbības nozaru finanšu plūsmām.

**6.pants. Valsts atbalsta piešķiršanas ierobežojumi**

Tiesības piemērot tiešo nodokļu atvieglojumus nepiešķir, ja:

1) izpildās Komisijas regulas [Nr.651/2014](http://eur-lex.europa.eu/legal-content/LV/TXT/?uri=CELEX%3A32014R0651) 1.panta 2.punkta "c" un "d" apakšpunkta un 4.punkta "a" un "c" apakšpunkta nosacījumi;

2) ārstniecības iestāde divu gadu laikā pirms ieguldījumu projekta pieteikuma iesniegšanas līguma par ieguldījumu veikšanu slēgšanai ir beigusi to pašu vai līdzīgu darbību, kā definēts Komisijas regulas [Nr.651/2014](http://eur-lex.europa.eu/legal-content/LV/TXT/?uri=CELEX%3A32014R0651) 2.panta 50.punktā, Eiropas ekonomiskā zonā vai ārstniecības iestādei ir konkrēti plāni izbeigt šādu darbību divu gadu laikā pēc tam, kad līgumā par ieguldījumu veikšanu noteiktais ieguldījumu projekts ir pabeigts.

**II nodaļa. Tiešo nodokļu atlaižu piemērošanas nosacījumi**

**7.pants. Tiesības piemērot tiešo nodokļu atlaides**

(1) Lai ārstniecības iestāde iegūtu tiesības piemērot tiešo nodokļu atlaides, tā iesniedz Veselības inspekcijā ieguldījumu projekta pieteikumu.

(2) Tiešo nodokļu atvieglojumu piemērošanas nosacījumus nosaka līgumā par ieguldījumu veikšanu, kas noslēgts starp ārstniecības iestādi un Veselības inspekciju.

(3) Veselības inspekcija neslēdz ar ārstniecības iestādi līgumu par ieguldījumu veikšanu un nenosaka tiesības piemērot tiešo nodokļu atlaides, ja ārstniecības iestāde ieguldījumu projekta īstenošanu uzsākusi pirms ieguldījumu projekta pieteikuma iesniegšanas Veselības inspekcijā. Par ieguldījumu projekta īstenošanas uzsākšanas dienu uzskata dienu, kad tiek sākti būvdarbi vai kad ārstniecības iestāde uzņemas pirmās noteiktās iekārtu pasūtījuma saistības vai citas saistības, kas padara ieguldījumu neatgriezenisku, izņemot zemes pirkšanu un tādus sagatavošanās darbus kā atļauju saņemšana un priekšizpētes veikšana.

(4) Līgumā par ieguldījumu veikšanu paredzētais ieguldījumu veikšanas termiņš nepārsniedz piecus gadus no līguma slēgšanas dienas.

(5) Veselības inspekcija lauž noslēgto līgumu par ieguldījumu veikšanu un ārstniecības iestāde zaudē tiesības piemērot šajā likumā noteiktās tiešo nodokļu atlaides, ja gada laikā pēc līguma noslēgšanas ārstniecības iestāde nav uzsākusi darbus pie ieguldījumu projekta īstenošanas.

(6) Līgumu ar ārstniecības iestādi par ieguldījumu veikšanu saskaņā ar šī likuma nosacījumiem drīkst slēgt līdz 2020.gada 30.decembrim.

(7) Ministru kabinets izdot noteikumus, kuros nosaka:

1) prasības ieguldījumu projekta pieteikuma iesniegšanai, ieguldījumu projekta pieteikuma vērtēšanai, līguma par ieguldījumu veikšanu slēgšanai un informācijas sniegšanai par ieguldījumu projekta īstenošanu un tiešo nodokļu atlaižu piemērošanu;

2) kārtību, kādā ārstniecības iestāde sniedz pārskatus par tiešo nodokļu atlaižu piemērošanu par līgumā par ieguldījumu veikšanu paredzētajiem ieguldījumiem.

**8.pants. Nekustamā īpašuma nodokļa atlaide**

(1) Pašvaldība piemēro ārstniecības iestādei par tās īpašumā, tiesiskajā valdījumā esošo vai lietošanā piešķirto nekustamo īpašumu vai tā daļu, kuru izmanto veselības tūrisma pakalpojumu sniegšanā, nekustamā īpašuma nodokļu atlaidi astoņdesmit procentu apmērā no aprēķinātās (bez citu atlaižu piemērošanas) nodokļa summas.

(2) Nekustamā īpašuma maksāšanas paziņojumā pašvaldība norāda taksācijas periodā samaksājamo nekustamā īpašuma nodokļa summu, ņemot vērā šā panta pirmajā daļā noteikto nekustamā īpašuma nodokļa atlaidi.

(3) Veselības inspekcija divu kalendāro nedēļu laikā no līguma par ieguldījumu veikšanu slēgšanas dienas informē attiecīgo pašvaldību par ārstniecības iestādes tiesībām pretendēt uz šā panta pirmajā daļā noteikto nekustamā īpašuma nodokļa atlaidi, ievērojot citus līgumā par ieguldījumu veikšanu iekļautos nosacījumus.

(4) Šā panta pirmajā daļā minēto nekustamā īpašuma nodokļa atlaidi ņem vērā, nosakot pašvaldībām finansu izlīdzināšanas aprēķinā izmantojamo nekustamā īpašuma nodokļa prognozi nākamajam saimnieciskajam gadam, un to kompensē no pašvaldības izlīdzināšanas fonda.

**9.pants. Uzņēmuma ienākuma nodokļa atlaide**

(1) Ārstniecības iestāde piemēro uzņēmuma ienākuma nodokļa atlaidi astoņdesmit procentu apmērā no aprēķinātās nodokļa summas.

(2) Ārstniecības iestāde, nosakot uzņēmuma ienākuma nodokļa avansa maksājumus, ņem vērā šā panta pirmajā daļā paredzēto nodokļa atlaidi un avansa maksājumus aprēķina likumā "Par uzņēmuma ienākuma nodokli" noteiktajā kārtībā.

**10.pants. Tiešo nodokļu atvieglojumu piemērošanas nosacījumi**

(1) Tiesības piemērot tiešo nodokļu atlaides ārstniecības iestāde iegūst ar to brīdi, kad ir noslēgts līgums par ieguldījumu veikšanu.

(2) Nekustamā īpašuma nodokļa atlaidi pašvaldība piemēro ar taksācijas periodu, kad uzsākta ieguldījumu projekta īstenošana.

(3) Uzņēmuma ienākuma nodokļa atlaidi piemēro ar taksācijas periodu, kurā ieguldījumu projekts ir pabeigts.

(4) Līgumā par ieguldījumu veikšanu nosaka maksimāli piemērojamo tiešo nodokļu atlaižu summu ņemot vērā šī likuma 11.panta pirmajā daļā noteikto līgumā par ieguldījumu veikšanu paredzētajiem ieguldījumiem, kā arī kārtību piemērotās nekustamā īpašuma nodokļa atlaides un uzņēmuma ienākuma nodokļa atlaides uzskaitei, lai nodrošinātu, ka piemērotās tiešo nodokļu atlaides kopā nepārsniedz ieguldījumu projektam noteikto maksimāli piemērojamo tiešo nodokļu atlaižu summu.

(5) Tiešo nodokļu atlaides ārstniecības iestāde var piemērot līdz līgumā par ieguldījumu veikšanu noteiktā maksimāli piemērojamā tiešo nodokļu atlaižu summa ir pilnībā izmantota, taču ne ilgāk kā desmit taksācijas periodus pēc ieguldījumu projekta īstenošanas pabeigšanas.

(6) Ārstniecības iestāde, kura piemēro šajā likumā noteiktās tiešo nodokļu atlaides, nepiemēro citas likumā "Par uzņēmuma ienākuma nodokli", likumā "Par nekustamā īpašuma nodokli" un likumā "Par nodokļu piemērošanu brīvostās un speciālajās ekonomiskajās zonās" noteiktās tiešo nodokļu atlaides.

(7) Ja kāds no sākotnējos ieguldījumos ietvertajiem pamatlīdzekļiem tiek atsavināts, nodots lietošanā citai personai vai netiek izmantots veselības tūrisma pakalpojumu sniegšanai, vai tiek pārcelts uz citu valsti pirms līgumā par ieguldījumu veikšanu noteiktā termiņa beigām, ārstniecības iestāde precizē sākotnējo ieguldījumu vērtību un maksājamos tiešos nodokļus par iepriekšējiem taksācijas periodiem.

(8) Ja kapitālsabiedrība atbilstoši šā likuma 4.panta otrajā daļā noteiktajam pēc ieguldījumu projekta īstenošanas pabeigšanas sešu mēnešu laikā nav reģistrējusies ārstniecības iestāžu reģistrā kā ārstniecības iestāde, un ir saņēmusi tiešo nodokļu atlaides ieguldījumu projekta īstenošanas laikā, tā veic tiešo nodokļu pārrēķinu par taksācijas periodiem, kuros piemērotas tiešo nodokļu atlaides, un iemaksā budžetā summu, par kuru šo atlaižu piemērošanas rezultātā bija samazināti maksājamie nodokļi.

(9) Ja Veselības inspekcija atbilstoši 7.panta piektajā daļā noteiktajam ir lauzusi ar ārstniecības iestādi noslēgto līgumu par ieguldījumu veikšanu un ārstniecības iestāde ir saņēmusi nekustamā īpašuma nodokļa atlaidi, tā veic nekustamā īpašuma nodokļu pārrēķinu par taksācijas periodiem, kuros atlaide piemērota, un iemaksā budžetā summu, par kuru atlaides piemērošanas rezultātā bija samazināti maksājamie nodokļi.

**11.pants. Ierobežojumi tiešo nodokļu atlaižu piemērošanai**

(1) Likuma 3.panta pirmajā daļā noteiktās tiešo nodokļu atlaides par atbalstāmā ieguldījumu projekta ietvaros veiktajiem sākotnējiem ieguldījumiem ārstniecības iestāde ir tiesīga piemērot, nepārsniedzot šādus attiecīgajai ārstniecības iestādei piemērojamos procentus no kopējās sākotnējo ieguldījumu summas:

1) 35 procentu apmērā ārstniecības iestādei, kura neatbilst Komisijas regulas [Nr.651/2014](http://eur-lex.europa.eu/legal-content/LV/TXT/?uri=CELEX%3A32014R0651) 1.pielikumā noteiktajiem kritērijiem,

2) 45 procentu apmērā ārstniecības iestādei, kura atbilst Komisijas regulas [Nr.651/2014](http://eur-lex.europa.eu/legal-content/LV/TXT/?uri=CELEX%3A32014R0651) 1.pielikumā noteiktajam vidējas komercsabiedrības statusam,

3) 55 procentu apmērā ārstniecības iestādei, kura atbilst Komisijas regulas [Nr.651/2014](http://eur-lex.europa.eu/legal-content/LV/TXT/?uri=CELEX%3A32014R0651) 1.pielikumā noteiktajam mazas komercsabiedrības statusam.

(2) Atbilstību Komisijas regulas Nr.[651/2014](http://eur-lex.europa.eu/legal-content/LV/TXT/?uri=CELEX%3A32014R0651) 1.pielikumā noteiktajam mazas vai vidējas komercsabiedrības statusam apliecina ārstniecības iestādes iesniegta Deklarācija par komercsabiedrības atbilstību mazajai (sīkajai) vai vidējai komercsabiedrībai, kas aizpildīta saskaņā ar normatīvajiem aktiem par komercsabiedrību deklarēšanas kārtību atbilstoši mazajai (sīkajai) vai vidējai komercsabiedrībai.

(3) Ārstniecības iestāde vismaz 25 procentus no līgumā par ieguldījumu veikšanu paredzētajiem sākotnējiem ieguldījumiem veic, izmantojot pašu līdzekļus vai ārējo finansējumu, par kuru nav saņemts nekāds valsts atbalsts, tostarp atbalsts kā ieguldījums valsts vai pašvaldības kapitālsabiedrības pamatkapitālā, kā valsts vai pašvaldības galvojums vai kā aizdevums ar atvieglotiem nosacījumiem.

**12.pants. Tiešo nodokļu atlaižu apvienošana ar citu atbalstu sākotnējo ieguldījumu veikšanai**

(1) Ja papildus šajā likumā noteiktajam atbalstam ārstniecības iestāde par tām pašām ieguldījumu projekta izmaksām saņem vai plāno saņemt citu atbalstu sākotnējo ieguldījumu veikšanai, tad nepiemēro šā likuma 11.pantā noteiktos pieļaujamos maksimālos procentus, bet līgumā par ieguldījumu veikšanu Veselības inspekcija nosaka maksimālos pieļaujamos procentus līgumā par ieguldījumu veikšanu paredzētajiem ieguldījumiem.

(2) Šā panta pirmajā daļā minētajā gadījumā Veselības inspekcijai, nosakot maksimāli pieļaujamos procentus, jānodrošina, ka atbalstu apvienošanas rezultātā attiecīgajai ārstniecības iestādei piemērojamie procenti nepārsniedz šā likuma 11.pantā un 13.pantā noteiktos pieļaujamos procentus tiešo nodokļu atlaižu piemērošanai.

(3) Ja ārstniecības iestāde šajā likumā noteikto atbalstu tiešo nodokļu atlaižu veidā par tām pašām ieguldījumu projekta izmaksām vēlas apvienot ar citu atbalstu sākotnējo ieguldījumu veikšanai, līgums par ieguldījumu veikšanu, kurš noslēgts ar Veselības inspekciju, stājas spēkā un sākotnējo ieguldījumu veikšanu ārstniecības iestāde uzsāk tikai pēc tam, kad visas iesaistītās institūcijas pieņēmušas lēmumu vai noslēgušas līgumu par atbalsta sniegšanu ieguldījumu projektam. [13.panta](http://likumi.lv/doc.php?id=33419#p8.1) piektajā daļā minētajos gadījumos līgums par ieguldījumu veikšanu stājas spēkā tikai pēc Eiropas Komisijas lēmuma saņemšanas.

**13.pants. Tiešo nodokļu atlaižu piemērošana lieliem ieguldījumu projektiem**

(1) Par lielu ieguldījumu projektu šā likuma piemērošanai tiek uzskatīts ārstniecības iestādes plānotais ieguldījumu projekts, kura apmērs pārsniedz 50 miljonus *euro*. Lielam ieguldījumu projektam nepiemēro šā likuma 11.pantā noteiktos pieļaujamos maksimālos procentus.

(2) Nosakot plānotā ieguldījumu projekta apmēru un pieļaujamos procentus nodokļu atvieglojumu piemērošanai, ņem vērā visus ārstniecības iestādes (grupas līmenī) veiktos sākotnējos ieguldījumus triju gadu laikā, kuri veikti tajā pašā statistiski teritoriālo vienību klasifikācijas (NUTS) III līmeņa reģionā (vienots ieguldījumu projekts), kuru veikšanai ārstniecības iestāde saņēmusi vai plāno saņemt atbalstu.

(3) Lieliem ieguldījumu projektiem neatkarīgi no tā, vai ieguldījumus veic ārstniecības iestāde, kura atbilst mazas, vidējas vai lielas kapitālsabiedrības statusam saskaņā ar Komisijas regulas Nr.651/2014 1.pielikumā noteiktajiem kritērijiem, Veselības inspekcija līgumā par ieguldījumu veikšanu nosaka attiecīgajai ārstniecības iestādei piemērojamos procentus no kopējās sākotnējo ieguldījumu summas, ievērojot šādus nosacījumus:

1) 35 procentus no uzkrātās ieguldījumu summas piemēro ieguldījumu projektam līdz 50 miljoniem *euro*;

2) 17,5 procentus no uzkrātās ieguldījumu summas piemēro ieguldījumu projekta daļai no 50 līdz 100 miljoniem *euro*;

3) 0 procentus no uzkrātās ieguldījumu summas piemēro ieguldījumu projekta daļai, kas pārsniedz 100 miljonus *euro*.

(4) Lielo ieguldījumu projektiem piemērojamā maksimālā tiešo nodokļu atlaižu summa nepārsniedz 26,25 miljonus *euro*.

(5) Lielo ieguldījumu projektam, kura plānotās izmaksas pārsniedz 100 miljonus *euro* un tiešo nodokļu atlaižu summa pārsniedz 26,25 miljonus *euro*, Veselības inspekcija līgumā par ieguldījumu veikšanu var noteikt piemērojamo maksimālo tiešo nodokļu atlaižu summu lielāku nekā 26,25 miljoni *euro*, ja:

1) Ministru kabinets ir pieņēmis lēmumu par liela ieguldījumu projekta atbalstīšanu un piemērojamo maksimālo tiešo nodokļu atlaižu summu lielāku nekā 26,25 miljoni *euro*;

2) ir saņemts Eiropas Komisijas lēmums par atbalsta saderīgumu ar Kopējo tirgu.

(6) Šā panta piektajā daļā noteiktās tiešo nodokļu atlaižu summas pārsniegšanas gadījumā Veselības ministrija iesniedz nepieciešamo informāciju Ministru kabinetam. Pēc tam, kad saņemts Ministru kabineta lēmums, Veselības ministrija iesniedz valsts atbalsta paziņojumu Eiropas Komisijai normatīvajos aktos par komercdarbības atbalsta kontroli noteiktajā kārtībā.

**14.pants. Valsts atbalsta sniegšanas tiesiskais pamats**

Tiešo nodokļu atlaides piemērojamas saskaņā ar Komisijas regulas Nr.651/2014 III. nodaļas 1.iedaļu "Reģionālais atbalsts".

Veselības ministre Anda Čakša

Iesniedzējs: Veselības ministre Anda Čakša

Vīza: Valsts sekretārs Kārlis Ketners